Tuks-kampusse gesluit oor ‘dreigemente’Graffiti op ‘n muur by die Universiteit van Pretoria. Foto: Twitter via @_Dakie Die Universiteit van Pretoria (UP) het Vrydag sy Hatfield- en Groenkloofkampusse gesluit nadat dreigemente ontvang is dat akademiese aktiwiteite ontwrig sal word. Dit kom nadat EFF-lede Donderdag oproerig geraak het tydens ŉ openbare vergadering om die universiteit se taalbeleid te bespreek en lede van AfriForum Jeug na bewering aangerand is. Anna-Retha Bouwer, woordvoerder van die universiteit, wou nie Vrydagoggend spesifiseer wie die universiteit gedreig het nie en het gesê dit is maar “van oraloor” ontvang. Sy het gesê daar was geen voorvalle van geweld Vrydag wat die besluit om die kampusse te sluit genoodsaak het nie en dit is bloot as voorkomingsmaatreël gedoen. Die universiteitsbestuur het Donderdagaand op Facebook aangekondig die vergadering met studentegroepe wat vir Vrydag geskeduleer is, is uitgestel. Die onderskeie studentegroepe is gevra om eerder hul terugvoer oor die voorgestelde wysigings in die universiteit se taalbeleid per e-pos aan die universiteit te stuur. Volgens Bouwer is dit nog nie duidelik wanneer die beplande vergadering sal plaasvind nie en sal dit met verloop van tyd aangekondig word. Intussen het oproerige studente weer by die Hatfield-kampus bymekaargekom waar ŉ streng polisieteenwoordigheid heers.